**สอนอย่างไรให้อ่านออกเขียนได้**

 นางนิลยา ทองศรี

ศึกษานิเทศก์ สพป.เพชรบูรณ์ เขต 1

 **สอนอย่างไรให้อ่านออก**

 การอ่านออกเป็นกระบวนการที่สลับซับซ้อนมาก ครูจะต้องหาวิธีการสอนที่หลากหลายมาสอนจนเด็กสามารถอ่านออกได้ด้วยตนเอง โดยครูเป็นเพียงผู้ชี้แนะเท่านั้น ถ้าเด็กสามารถเดาคำถูกต้องมากเท่าใด เด็กคนนั้นก็จะเป็นคนอ่านเก่ง

 การเริ่มต้นสอนอ่าน จะต้องสอนให้เด็กอ่านออกเป็นคำและรู้ความหมายของคำนั้นเสียก่อน เพื่อเป็นพื้นฐานในการอ่านขั้นต่อไป คืออ่านเป็นวลี เป็นประโยค เป็นเรื่องราว อ่านจับใจความ

 วิธีการสอนที่จะเสนอต่อไปนี้ เป็นการอ่านขั้นพื้นฐาน การอ่านเป็นคำและรู้ความหมายของคำ

**วิธีที่ ๑** การสอนอ่านจากภาพ

 เมื่อเด็กเริ่มหัดอ่าน จะอ่านจากรูปภาพเสียก่อน แล้วจึงนำไปสู่การอ่านเป็นตัวอักษรในระยะแรกนี้

* รูปภาพจึงมีความจำเป็นอย่างยิ่งในการนำมาเป็นสื่อการสอน เด็กจะเดาคำอ่านนั้นจากรูปภาพ
* รูปภาพจะเป็นสิ่งชี้แนะให้เด็กอ่านคำนั้นออกด้วยตนเอง โดยครูไม่จำเป็นต้องอ่านนำเลยเมื่อเด็กฝึกอ่านบ่อยๆ จนเกิดความชำนาญ เด็กจะอ่านได้เอง โดยไม่ต้องอาศัยรูปภาพอีกเลย

**วิธีที่ ๒** การสอนอ่านจากรูปร่างของคำ

เด็กจะจดจำสิ่งใดภาพรวม ยังไม่มีความสังเกต ละเอียด ถี่ถ้วนมากนัก เช่น เด็กเห็นสัตว์ตัวโต ๆ มีงวงยื่นออกมาก็จะรู้ว่าเป็นช้าง การอ่านก็เช่นเดียวกัน ถ้าเด็กเห็นรูปร่างคำโดยส่วนรวมก็จะจำได้ จะนำไปเปรียบเทียบกับคำที่เคยอ่านออกแล้ว คำใดที่มีรูปร่างคล้ายคลึงกัน ก็จะสามารถเดาได้ว่าอ่านอย่างไร การสอนแบบนี้ ครูต้องตีกรอบคำที่ให้เด็กมองเห็นรูปร่างของคำได้อย่างชัดเจน เน้นการฝึกให้เด็กสังเกตรูปร่างของคำว่ามีส่วนประกอบอะไรบ้าง

**ตัวอย่าง**

**เสือ**

**เรือ**

**หมู**

**หนู**

**โบ**

**บิน**

**กิน**

**โต**

**วิธีที่ ๓** การสอนอ่านโดยเดาคำจากบริบท

 บริบทที่ใช้กับเด็กเล็กมักเป็นปริศนาคำทาย เพราะเป็นสิ่งที่เด็กชอบมาก หากครูต้องการให้เด็กอ่านคำใดก็สร้างเป็นปริศนาคำทายมาเล่นทายกัน เมื่อเด็กตอบคำทายได้ถูกต้องก็สามารถอ่านคำนั้นออก นอกจากอ่านออกแล้วยังเกิดความสนุกสนานอีกด้วย

 **ตัวอย่าง**  คำที่ใช้ สระอะ

1. ฉันเป็นพืชผักสวนครัว เนื้อตัวเป็นตะปุ่มตะปำ

 แต่มีคุณค่าเลิศล้ำ คั้นเอาน้ำแม้ขมหน่อยอร่อยดี (มะระ)

1. ฉันเป็นของใช้มีไว้ในครัวเอาไว้ผัดหรือคั่ว

 ทั่วทุกบ้านต้องมี (กระทะ)

1. ฉันเป็นอาหารไทยใครๆ รู้จักตำน้ำพริกอร่อยนัก

 กินกับผักและปลาทู (กะปิ)

 **วิธีที่ ๔** การสอนการอ่านแบบแจกลูกและอ่านละกดคำ

 วิธีนี้ใช้กันมานาน ตั้งแต่เริ่มมีการสอนอ่าน เขียนในสมัยโบราณ เป็นการอ่านที่เน้นให้ฟังเสียงสระ พยัญชนะ หรือ สระ ที่นำมาประสานกัน หากอ่านแจกลูกไปตามเสียงสระหรือพยัญชนะ เป็นการอ่านแบบแจกลูก หากโดยแยกเสียงพยัญชนะ สระ ตัวสะกด เป็นการอ่านแบบสะกดคำ เช่น กอ – อา – งอ = กาง , ฉอ – อะ – นอ = ฉัน , นอ – อี – ไม้โท = นี้

การแจกลูกมีหลายแบบ คือ

 ๑. แจกลูกโดยยึดพยัญชนะเป็นหลัก แล้วเปลี่ยนเสียงสระไปตามที่ต้องการ เช่น กะ กา กิ กี กึ กื กุ กู

 ๒. แจกลูกโดยยึดสระเป็นหลัก แล้วเปลี่ยนเสียงพยัญชนะไปตามที่ต้องการ เช่น กา ขา คา งา

 ๓. แจกลูกโดยยึดสระและตัวสะกดและตัวสะกดเป็นหลักแล้วเปลี่ยนเสียงพยัญชนะต้นไปตามที่ต้องการ เช่น

 กาย ขาย คาย งาย

 การสอนแบบนี้เป็นการเน้นการฟังเสียง ซึ่งทำให้เด็กมีความแม่นยำในการอ่าน หากฝึกฝนบ่อยๆ จนชินหูก็จะอ่านได้เก่ง

 **วิธีที่ ๕** การสอนอ่านโดยให้รู้หลักภาษา

 วิธีนี้ดูเหมือนจะยากสำหรับเด็กที่เริ่มเรียนเพราะจะต้องเข้าใจหลักภาษาหลายเรื่อง ต้องรู้โครงสร้างของคำว่าประกอบด้วยอะไรบ้าง เด็กจะต้องเรียนรู้เรื่องพยัญชนะ สระตัวสะกดและหลักเกณฑ์อย่างอื่นๆ อีกมากมาย ครูจึงต้องหาวิธีที่หลากหลาย สอนให้สนุกสนาน มีกิจกรรมที่น่าสนใจ ให้รู้หลักภาษาง่ายๆ ด้วยวิธีง่ายๆ ที่เด็กๆ ชอบ เช่น เล่านิทาน ร้องเพลง เล่นเกม

 **วิธีที่ ๖**  การสอนอ่านตามครู

 วิธีนี้เป็นการสอนที่ง่ายแก่ครู ครูส่วนใหญ่ชอบมาก หากครูไม่ใช่วิจารณญาณว่า เมื่อใดควรจะสอนด้วยวิธีนี้จะเป็นอันตรายต่อเด็กจะทำให้เด็กอ่านไม่ออก เพราะต้องคอยอ่านตามครู

 ครูที่สอนเก่งจะใช้วิธีนี้น้อยมาก เพราะครูจะหาวิธีต่างๆ นานามาสอนชี้แนะให้เด็ก เดาคำอ่านให้ออกด้วยตนเอง ครูจะอ่านนำต่อเนื่องเป็นคำยาก ที่ใช้วิธีอื่นๆ ดังกล่าวมาแล้วเด็กไม่เข้าใจหรือครูอ่านนำเพื่อให้รู้จังหวะในการอ่านบทกลอน

 เท่าทีได้เสนอแนะการสอนอ่าน วิธีต่างๆดังกล่าวมาแล้ว หากครูได้นำเอา วิธีเหล่านี้ไปประยุกต์ใช้ให้ประสมประสานกัน เหมาะแก่วัยของเด็กจะทำให้เด็กอ่านเก่ง ปัญหาการอ่านหนังสือไม่ออกคงสูญสิ้นไปแน่ๆ

 **สอนอย่างไรให้เขียนได้**

การสอนเขียนมีหลายลักษณะ เช่น การคัดลายมือ การเขียนสะกดคำ การเขียนเรียงความ การเขียนสร้างสรรค์ การเขียนจดหมาย เป็นต้น

วิธีที่จะเสนอแนะ ต่อไปนี้ เป็นการสอนให้เด็กเขียนสะกดคำให้ถูกต้อง ซึ่งเป็นพื้นฐานในการเขียนในระดับที่สูงขึ้น

การฝึกเขียนสะกดคำมีขั้นตอนดังนี้

1. อ่านตามครู ครูชูบัตรคำให้เด็กอ่านออกเสียงตามครู
2. ดูแล้วจำ ให้เวลาเด็กดูบัตรคำ แล้วหลับตาสะกดคำนั้นๆ หรือ เขียน ในอากาศ
3. นำไปเขียน ให้เด็กเขียนคำนั้นลงไปในสมุดทำงาน
4. เลียนถูกแบบหรือไม่ ครูชูบัตรคำนั้นให้เด็กตรวจเช็คว่าเขียนถูกต้องหรือไม่
5. แก้ไขให้ถูกต้อง ถ้าเขียนผิด ให้เริ่มขั้นที่ ๒ - ๔ ใหม่อีกครั้ง

กระบวนการเริ่มต้นสอนภาษาไทยที่ได้ผล

 **การฟังและการอ่าน**

 ถ้าสังเกตในวัยประถมต้น จะเห็นว่าเด็กๆ ชอบเพลงที่มีการเคาะ เขย่า ตี ชอบเพลงและบทคล้องจองประเภท “ จันทร์เอ๋ยจันทร์เจ้า ขอข้าวขอแกง ขอแหวนทองแดง ผูกมือน้องข้า “ ความจริงเด็กชอบเล่นกับภาษาแบบนี้มาตั้งแต่วัยอนุบาลแล้ว จะยังคงอยู่จนประถมต้น แล้วค่อยๆลดลงในวัยประถมปลายและสังเกตได้ว่าเด็กๆ ชอบบทคล้องจองประเภทเล่นคำจนตลกขบขันมาก แสดงว่าสมองเริ่มพัฒนาความสามารถรับรู้และสร้างสรรค์ทางภาษาพอที่จะล้อเลียนและเล่นคำ เด็กๆจะชอบเล่นคำสัมผัสอักษรต่างๆ เล่นเกมสัมผัสคำพร้อมกับเปลี่ยนท่าทางของมือและเท้าอย่างรวดเร็ว เช่น “ กรรไกร ไข่ ผ้าไหม ไข่หนึ่งใบ สองบาทห้าสิบ ห้าสิบ สองบาท หนึ่งใบ ไข่ ผ้าไหม ไข่ กรรไกร” เด็กๆคิดจังหวะประกอบการเล่นเอง บางคนอาจใช้เครื่องเล่นดนตรีง่ายๆ เช่นกลอง ไม้ เพื่อช่วยในการทำจังหวะให้น่าสนใจ บางคนก้าวไกลไปถึงขั้นคีย์บอร์ด

 เด็กอายุ ๗ – ๙ ขวบมีพัฒนาการทางสมองซีกซ้าย ชัดเจนมาก เช่นเดียวกับการมีทักษะในการสะกดคำ เด็กวัยนี้เริ่มสนใจรายละเอียดต่าง ๆ ของมวล ในขณะที่วัยก่อนหน้านี้ สนใจหรือรับประสบการณ์นี้แบบรวมๆ ด้วยเหตุผลนี้ เด็กอายุ ๗ – ๙ ขวบจึงเป็นวัยแห่งความพร้อมที่จะเข้าสู่การเรียนรู้จากสิ่งที่เป็นรูปธรรมนานาชนิด

 การเรียนภาษาต้องสนใจประเด็นนี้ คือ เด็กต้องมีประสบการณ์รูปธรรมหรืออย่างน้อยต้องเรียนภาษาเชื่อมโยงกับภาพและเรื่องราว เด็กวัยนี้เรียนรู้ได้ดีที่สุด ในกิจกรรมที่ใช้มือและเสียง การปฏิสัมพันธ์กับสิ่งอื่นและคนอื่นจึงยังอยู่ในระยะต้น เด็กยังถือเอาตัวเองเป็นศูนย์กลาง และด้วยเหตุผลที่มีความแตกต่างกันเล็กน้อยระหว่างสมองของเด็กหญิงและเด็กชาย จึงทำให้เด็กหญิงมีแนวโน้มพัฒนาทักษะทางภาษาได้ดี

**ขั้นที่ ๑ อ่านให้ฟัง**

1. สอนและฝึกฝนให้เด็กใช้ภาษาเพื่อการฟังและการอ่าน ดังต่อไปนี้
2. ฟังและอ่าน บทร้องเล่น บทคล้องจอง บทกล่อมเด็ก และบทเพลงง่ายๆ เป็นต้น
3. ท่องจำบทร้องเล่น และบทร้อยกรองต่าง ๆ ที่ไพเราะ สนุกสนานหรือน่าสนใจ
4. อ่านและเล่าเรื่องนิทาน เรื่องจริง และเรื่องในจินตนาการง่ายๆ ที่ใช้ภาษาอ่านง่าย ต้องเริ่มใช้คำจำนวนน้อย

 เมื่อเริ่มต้นก้าวสู่โลกของการอ่าน เด็กต้องการหนังสือที่จับใจ จูงใจให้อ่านและอ่านสนุก ที่สำคัญต้องอยู่บนพื้นฐานความสามารถทางภาษาที่มีอยู่บ้างแล้วสำหรับเด็กจำนวนมาทั่วโลก บทร้องเล่น อาขยาน และเพลงเด็ก เป็นบทตั้งต้นที่ดี เพราะเด็กคุ้นมาก่อนแล้วที่บ้านและในกลุ่มเพื่อนๆ การเชื่อมโยงบรรยากาศและความรู้สึกแห่งความอบอุ่นและปลอดภัย นี่คือจุดตั้งต้นที่เด็กจะอ่านได้เป็นผลสำเร็จ

 สิ่งสำคัญก็คือ หนังสือเล่มแรกๆ ของเด็กมักเขียนในรูปคำสัมผัสคล้องจอง ด้วยคำง่าย สัมผัสไพเราะ จำได้รวดเร็ว เพียงแต่อ่านดังๆ ให้ฟังไม่กี่เที่ยว เด็กส่วนใหญ่จะสามารถเข้าร่วมได้ด้วยปากเปล่าก่อน หรืออ่านซ้ำในที่สุดก็จำได้หมด

 สำหรับเด็กที่สามารถท่องบทร้องเล่นได้อย่างดีแล้ว จะเริ่มก้าวไปสู่การอ่านหนังสือง่ายๆ ที่ไม่มีคำศัพท์ยาก เด็กควรเข้าใจความหมายของคำทุกคำที่อ่านจึงจะทำให้อ่านแบบไม่วาง

 การอ่านให้ฟังหรือร้องให้ฟัง เป็นสิ่งสำคัญเพื่อสำคัญเพื่อนำเสนอเรื่องราวที่สมองสนใจ โดยเน้นความสำคัญในลีลาและรูปแบบต่างๆ ในภาษา เด็กต้องการต้นแบบการอ่านออกเสียงและจังหวะจะโคนที่ชัดเจน ที่จะทำให้สมองซึมซับโดยตรง แทนที่จะใช้การอธิบาย การฝึกจังหวะโดยขาดต้นแบบทำให้เด็กสร้างความเชื่อมโยงด้านเสียงไม่ได้

**ขั้นที่ ๒ อ่านด้วยกัน**

การอ่านด้วยกัน คือ เด็กอ่านร่วมกับครู เช่น อ่านคลอหรืออ่านตามนับเป็นความเข้าใจความสัมพันธ์ระหว่างตัวอักษรและเสียงอ่าน โดยการอ่านออกเสียงต้องสอนเด็กให้ฝึกฟังเสียงสัมผัส เสียงคล้องจอง หรือเรื่องราวที่ประโยคใช้โครงสร้างซ้ำๆ ซึ่งจะมีผลให้ “การรู้ภาษา” เกิดขึ้นมาตามธรรมชาติในตัวเด็ก

 การอ่าน เริ่มจากการให้เด็กฟังครูอ่านบทคล้องจอง นิทานหรือเรื่องราวสนุกที่มีภาพประกอบชัดเจน ให้เด็กดูตามตัวหนังสือและรูปภาพจากหนังสือที่ครูอ่าน เพื่อสมองจะได้สร้างความสัมพันธ์ ระหว่างภาพที่เห็นกับความหมายของคำจากภาพ ทำให้เด็กเข้าใจคำศัพท์ ลักษณะเสียงที่เกิดจากเรียงตัวของอักษรในคำและจังหวะจะโคน **การฟังเข้าใจจะเกิดขึ้นก่อน ส่วนการอ่านได้ตามมาทีหลัง** บางทีช้ากว่ากันหลายเดือน ก็ไม่ใช่สิ่งที่ต้องวิตก **การอ่านด้วยกันสำคัญคือ เด็กได้เปล่งเสียงออกมา เช่น**

เด็กอ่านข้อความว่า **“เอ้าเฮพวกเรา เร็วเข้าจับปลา”** เสียงที่เด็กอ่านตามครูหรืออ่านเดี่ยวในห้องจะดัง และเด็กจะได้ยินเสียงตัวเองสมองรับรู้เสียงที่เปล่งออกมาจากลำคอ เป็นการป้องสัญญาณเสียงกลับคืนสู่สมองอีกครั้งหนึ่ง ทำให้การรับรู้การอ่านเกิดขึ้นอย่างถาวรในสมองเด็ก แต่ถ้าเป็นการอ่านตามครูแบบนกแก้วนกขุนทอง คือ ขยับปากอ่าน แต่ใจของเขาไม่ได้อยู่ที่นั่น (อีกทั้งไม่รู้ว่าอ่านอะไร) การอ่านออกเสียงนี้จะไร้ความหมาย

 การพัฒนาทักษะการอ่านจนอ่านได้คล่อง ถูกต้อง พร้อมกับเข้าใจสิ่งที่อ่านและรู้สึกเพลิดเพลิน จะทำให้เด็กรักการอ่านมากขึ้น เริ่มต้นฝึกให้เด็กอ่านหนังสือสำหรับเด็ก ให้อ่านพร้อมกับครู หลังจากนั้นให้เด็กฝึกอ่านกับเพื่อน หนังสือที่เด็กวัยนี้ควรอ่านมีทั้งนิทาน หนังสือภาพ เรื่องเล่า หรือเรื่องราวที่มีคำสัมผัส

**ขั้นที่ ๓ การอ่านในใจ และการอ่านเองเงียบๆ**

 การอ่านในใจ และการอ่านเองเงียบๆ เกิดขึ้นหลังจากการฟังครูอ่าน และ การพยายามอ่านออกเสียง การอ่านในใจและการอ่านเองเงียบๆ เกิดขึ้นตั้งแต่เด็กเริ่มสนใจหนังสือ การอ่านในใจอาจเริ่มต้นจากการอ่านคนเดียวหรืออ่านคู่กันก็ได้ ถ้าเด็กสมัครใจ จะจับคู่กันอ่าน เขาอาจจะช่วยเหลือกันเองในการอ่านได้ การอ่านเองเงียบๆ ค่อยๆ เกิดขึ้นเมื่อ

1. เด็กสนใจที่จะหยิบหนังสือขึ้นมาพลิกดู แม้จะยังอ่านไม่เข้าใจ
2. เด็กสนใจที่จะลองอ่าน โดยอาศัยความจำเชื่อมโยงมาจากความทรงจำจากการฟัง

เด็กฟังผู้ใหญ่อ่านหรือฟังครูอ่าน อาจไม่เข้าใจนักแต่ก็สนใจนั่งพลิกอ่านอาจเริ่มต้นจาก ๕ นาที ๑๐ นาที และภายหลังค่อยๆ ขยายเวลาอ่านนานขึ้น

 หนังสือที่เด็กจะอ่านในใจ มักเป็นหนังสือที่คุ้นเคยมาก่อน อ่านง่าย เนื้อหาไม่มาก และมีภาพประกอบที่ช่วยให้เข้าใจคำศัพท์ในเรื่อง และที่สำคัญต้องเป็นหนังสือที่มีคุณภาพดีมาก น่าสนใจ จนเด็กกระหายที่จะอ่าน เพราะการอ่านเป็นการบันเทิงใจที่ต้องแข่งขันกับสื่ออื่นๆ เช่น โทรทัศน์ เกม เป็นต้น เด็กอาจเปรียบเทียบความบันเทิงจาก การอ่านกับการดูโทรทัศน์ ซึ่งถ้าหนังสือน่าเบื่อ ก็ยากจะจูงใจให้เด็กสนใจอ่าน ลองจัดหาหนังสือหลากหลายมาให้เด็กอ่าน เช่น หนังสือนิทานประกอบภาพ หนังสือตลก หนังสือเกี่ยวกับสัตว์ เป็นต้น เพราะเด็กมีความสนใจแตกต่างกัน และ หลีกเลี่ยงหนังสือที่มีคำศัพท์ยากเกินไป

 **การเขียน**

 เด็กในวัยนี้เริ่มควบคุมกล้ามเนื้อเล็กๆ ที่ทำงานละเอียดได้ดี เช่น นิ้วมือ และ จะพัฒนาขึ้นเรื่อยๆ จึงเหมาะที่จะเริ่มฝึกการเขียน คัด อย่างไรก็ดี การควบคุมนี้นับว่า เป็นสิ่งยากสำหรับเด็ก ซึ่งต้องใช้ความพยายามและเวลามากกว่าสิ่งอื่นๆที่คุ้นเคยมาก่อน เด็กที่อยู่ไม่นิ่งมักจะฝึกและพัฒนาการเขียนได้ลำบาก โดยเฉพาะถ้าการเขียนไม่ได้ มีเป้าหมายบางอย่างในใจ ปัญหาที่เด็กอยู่ไม่นิ่งมักจะมาจากการถูกกระตุ้นโดยสิ่งเร้าที่มีความเร็ว มีการเคลื่อนไหวอยู่ตลอดเวลา เช่น โทรทัศน์ เป็นต้น

 วิธีที่ช่วยให้เด็กฝึกควบคุมการใช้นิ้วมือได้ดี คือ การวาด ซึ่งไม่น่าเบื่อเท่ากับการคัด หรือการเขียน เมื่อการควบคุมมือและนิ้วมือดีขึ้น จะช่วยฝึกเขียนได้ดีขึ้นด้วยในกรณีนี้ งานหัตถกรรมหรือการทำด้วยมืออื่นๆ ก็จะช่วยให้การเขียนพัฒนาขึ้นด้วยเช่นกัน

 **การเขียนควรจะตามมาหลังจากการฟังและการอ่าน** เด็กที่ชอบฟัง ชอบอ่านจะเขียนได้ไม่ยาก ถ้าสิ่งที่ฝึกเขียนมีความเชื่อมโยงสัมพันธ์กับการฟัง และการอ่าน จะทำให้การเรียนรู้เรื่องการเขียนหรือการฝึกทักษะการเขียนไม่น่าเบื่อ และถ้าสิ่งที่เขียนเกี่ยวข้องกับตัวละครเรื่องราวที่น่าสนใจจะทำให้การเขียนมีความหมายมากขึ้น

**การเขียนอิสระ**

 เขียนอิสระ หมายถึง การเขียนข้อความหรือการถ่ายทอดความคิด ที่ได้มาจากประสบการณ์ หรือจิตนาการ อาจเป็นข้อความหรือรูปภาพก็ได้ ดังนี้

 ๑. การเขียนอิสระ มีจุดมุ่งหมายกระตุ้นให้เด็กรู้สึกอยากจะเขียน

 ๒. กระตุ้นให้เด็กเขียนสิ่งที่ตัวเองคิดอยู่ในสมองฝึกให้เด็กเปลี่ยนความคิดเป็นภาษาให้ได้

 ๓. ช่วยให้เด็กรู้สึกดีขณะเขียน เพราะไม่มีกรอบตายตัวเกินไป

 ๔. เด็กจะเริ่มวาดภาพหรือเขียนสั้นๆ ก่อน แล้วจะค่อยๆ เขียนยาวขึ้นในเวลาต่อไป โดยมากพอถึงชั้นป.๓ เด็กควรจะเขียนได้ยาวประมาณ ๑ หน้า โดยไม่ต้องบังคับ

 ๕. อย่าแก้ไขงานเขียนอิสระของเด็ก เพราะเราต้องการให้เด็กเขียนออกมาโดยไม่กลัวผิด ไม่เสียหน้า ส่วนการเขียนให้ถูกต้องนั้น ควรสอนในชั่วโมงคัดไทย เขียนไทย และหลักภาษา เป็นต้น

 ๖. การเขียนอิสระของเด็กจะพัฒนาดีขึ้นเรื่อยๆ จนกลายเป็นเรียงความที่ดีในชั้น ป.๓

 ๗. ถ้าจะให้เด็กเขียนอิสระได้ดี คุณครูต้องเน้นสร้างแรงจูงใจให้เขียน ไม่ใช่สั่งให้เขียน

นางนิลยา ทองศรี ศึกษานิเทศก์ชำนาญการพิเศษ สพป.เพชรบูรณ์ เขต 1